Twee polisielede sterf in gru-ongeluk in KZNTwee polisiebeamptes is in die ongeluk dood. (Foto: Advanced Life Support) Twee polisiebeamptes verbonde aan die Cato Manor-speurtak in KwaZulu-Natal is Dinsdagoggend vroeg dood toe hulle in ŉ botsing met ŉ vragmotor betrokke was. Garrith Jamieson, woordvoerder van Advanced Life Support, sê paramedici en ander nooddienswerkers is omstreeks 05:30 na die toneel by die N2-afrit op die M7 in ŉ westelike rigting ontbied. “Paramedici is met hul aankoms daar deur ŉ absolute chaos begroet,” het Jamieson gesê. Die vragmotor het eers ŉ hele ent verder van waar dit met die polisiebeamptes se voertuig gebots het, op die M7 in die rigting van Durban tot stilstand gekom. Die vragmotor het ‘n ent verder tot stilstand gekom. (Foto: Advanced Life Support) Volgens Jamieson is die beamptes, ŉ man en ŉ vrou, noodlottig beseer. Hulle is op die toneel reeds dood verklaar. Die vragmotorbestuurder is na ŉ hospitaal vir verdere behandeling geneem. Die vragmotorbestuurder het glo nie by ‘n verkeerslig stilgehou nie. (Foto: A. Mathios) Kol. Thembeka Mbele, polisiewoordvoerder in KwaZulu-Natal, het gesê ŉ saak van strafbare manslag word ondersoek. Mbele sê die vragmotorbestuurder het na bewering versuim om by ŉ verkeerslig stil te hou. “Albei polisiebeamptes, onderskeidelik 37 en 40 jaar oud, het op die toneel gesterf. Die omstandighede rakende die voorval word ondersoek.”